Paterna retira els 27 quadros d’Alcaldes de la localitat del saló de plens
03/12/2015

# Paterna retira els 27 quadros d’Alcaldes de la localitat del saló de plens

[![Moment de la retirada de quadros](/images/noticias/2015/12/retirada-cuadros.jpg)](/images/noticias/2015/12/retirada-cuadros.jpg)

03.12.2015

Els retrats dels alcaldes estaran custodiats en l’arxiu municipal fins que els informes tècnics sol•licitats des d’Alcaldia determinen quins han de ser apartats de forma definitiva

L’Ajuntament de Paterna ha retirat este matí els 27 quadros d’alcaldes de la localitat que fins hui han presidit el saló de plens municipal. Tots els retrats, despenjats per tècnics del Consistori, estaran custodiats en l’arxiu municipal fins que els informes sol•licitats des d’Alcaldia determinen quins han de ser apartats de forma definitiva de l’hemicicle local.

La decisió de despenjar tots els quadros ha sigut comunicada a la resta de formacions polítiques de la corporació municipal després de l’acord plenari del passat 25 de novembre que va ordenar la retirada dels quadros d’alcaldes franquistes i d’altres representants públics no triats en les urnes.

Des del Gabinet d’Alcaldia s’ha sol•licitat oficialment sengles informes als habilitats nacionals i al cronista oficial de Paterna per a determinar quins dels 27 quadros d’alcaldes no han de tornar al saló de plens municipal. Mentrestant, els retrats retirats estaran custodiats en l’arxiu municipal fins que es dispose dels informes.

L’acord plenari va eixir avant amb els vots a favor de PSPV, Compromís, Pasip i EUPV, i amb el vot en contra de PP i Ciutadans. Les decisions del ple són sobiranes i d’execució immediata, per la qual cosa s’ha complit amb el mandat dels regidors corporatius.